
Text rozhodnutia
Súd: Krajský súd Bratislava Spisová značka: 4Sa/32/2017 Identifikačné číslo súdneho spisu: 1017200663 Dátum vydania rozhodnutia: 11. 05. 2017 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2017:1017200663.1 Uznesenie Krajský súd v Bratislave v právnej veci žalobkyne: G.. B. L., trvale bytom Š. X, D. proti žalovanej: Sociálna poisťovňa so sídlom Ul. 29. augusta 8-10, Bratislava v konaní o správnej žalobe žalobkyne v sociálnych veciach zo dňa 28.4.2017 voči rozhodnutiu žalovanej Číslo: 28256-2/2017-BA zo dňa 27.2.2017 takto r o z h o d o l : Krajský súd v Bratislave p o s t u p u j e vec miestne príslušnému Krajskému súdu v Trenčíne. o d ô v o d n e n i e : 1. Dňa 2.5.2017 bola Krajskému súdu v Bratislave ako správnemu súdu (ďalej len „súd“) doručená správna žaloba žalobkyne v sociálnych veciach (ďalej len „žaloba“) voči rozhodnutiu žalovanej Číslo: 28256-2/2017-BA zo dňa 27.2.2017. Z obsahu žaloby, ako aj z pripojenej kópie napadnutého rozhodnutia je zrejmé, že žalobkyňa má trvalé bydlisko na adrese: Š. X, D.. Podľa § 6 ods. 2 písm. c) zákona č. 162/2015 Z.z. Správny súdny poriadok (ďalej len „SSP“), správne súdy rozhodujú v konaniach o správnych žalobách v sociálnych veciach. Podľa ust. § 9 ods. 1 SSP, konanie sa uskutočňuje na tom správnom súde, ktorý je vecne, miestne a kauzálne príslušný. Príslušnosť sa určuje podľa okolností existujúcich v čase začatia konania a trvá až do jeho skončenia. Podľa ust. § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. Podľa ust. § 13 ods. 2 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. Podľa § 199 ods. 1 písm. a) SSP sociálnymi vecami sa na účely tohto zákona rozumie rozhodovanie Sociálnej poisťovne. Podľa § 3 ods. 3 písm. f) zák. č. 371/2004 Z.z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov (v znení zákonov č. 428/2004 Z.z. a č. 757/2004 Z.z.) sídlom Krajského súdu v Trenčíne je mesto Trenčín; jeho obvod tvoria obvody týchto súdov: Okresného súdu Prievidza. Podľa ust. § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 2. Po doručení predmetnej žaloby súd skúmal svoju miestnu príslušnosť na konanie. Žalobkyňa má trvalé bydlisko na adrese: Š. X, D.. Mesto Prievidza sa nachádza v služobnom obvode Okresného súdu Prievidza, ktorý je v obvode Krajského súdu v Trenčíne. S poukazom na vyššie citované zákonné ustanovenia súd dospel k presvedčeniu, že na konanie o tejto žalobe je miestne príslušný Krajský súd v Trenčíne. Preto súd rozhodol tak, ako to je uvedené vo výrokovej časti tohto uznesenia. 3. Po právoplatnosti tohto uznesenia bude spis zaslaný miestne príslušnému Krajskému súdu v Trenčíne na ďalšie konanie. Poučenie: Proti tomuto uzneseniu kasačná sťažnosť nie je prípustná.

